KIRJALLINEN KYSYMYS E-2605/02

esittäjä(t): Michl Ebner (PPE-DE) komissiolle

(18. syyskuuta 2002)

Aihe: Kuorma-autonkuljettajien työaikaa koskevat säännöt

Kysymys koskee maantieliikenteen liikkuvissa tehtävissä toimivien henkilöiden työajan järjestämisestä 11 päivänä maaliskuuta 2002 annettua Euroopan parlamentin ja neuvoston direktiiviä 2002/15/EY(1).

Itsenäisinä ammatinharjoittajina työskentelevien kuljettajien sisällyttäminen direktiivin soveltamisalaan herätti kiivaita keskusteluja neuvostossa ja aiheutti erimielisyyksiä neuvoston ja parlamentin välillä. Sovittelukomitea ratkaisi tämän ongelman jättämällä itsenäisinä ammatinharjoittajina toimivat kuljettajat tilapäisesti kyseisen direktiivin soveltamisalan ulkopuolelle. Jo muutama kuukausi direktiivin voimaantulon jälkeen eurooppalaiset kuljettajat ja kuljetusyritykset vaativat, että kaikkiin sekä itsenäisinä ammatinharjoittajina toimiviin että toisen palveluksessa työskenteleviin kuorma-autonkuljettajiin sovellettaisiin yhtäläisiä työaikasääntöjä, koska nämä säännöt, jotka johtavat siihen, että itsenäisinä ammatinharjoittajina toimivien kuljettajien työaika pitenee entisestään, ovat liikenteen turvallisuuden kannalta hyvin arveluttavia ja koska työajan lyhentäminen yksipuolisesti johtaisi kilpailun vääristymiseen ja pienimpien yritysten suosimiseen.

Komissiota kehotetaan

- ottamaan tämä asia huomioon, erityisesti pitäen silmällä kertomusta, joka sen on esitettävä viimeistään kaksi vuotta ennen 23. maaliskuuta 2009

- ilmoittamaan tämänhetkisen kantansa tähän asiaan, erityisesti kun on kyse tieliikenteestä ja kilpailuehdoista.

(1) EYVL L 80, 23.3.2002, s. 35.

Loyola de Palacion komission puolesta antama vastaus

(15. lokakuuta 2002)

Komissio on tietoinen siitä, että maantieliikenteen liikkuvissa tehtävissä toimivien henkilöiden työajan järjestämisestä 11. maaliskuuta 2002 annetun Euroopan parlamentin ja neuvoston alakohtaisen direktiivin 2002/15/EY soveltaminen saattaa vääristää toisen palveluksessa olevien ja itsenäisinä ammatinharjoittajina toimivien kuljettavien välistä kilpailua, sillä direktiiviä aletaan soveltaa toisen palveluksessa oleviin kuljettajiin vuonna 2005 ja itsenäisinä ammatinharjoittajina toimiviin kuljettajiin vuonna 2009. Säännös on kuitenkin tulosta vaikeasta sovittelumenettelystä neuvoston ja Euroopan parlamentin välillä, ja komissio hyväksyy sen ja kunnioittaa sitä.

Molempiin kuljettajaryhmiin sovelletaan jo yhteisön säännöksiä, jotka koskevat ajo- ja lepoaikoja (tieliikenteen sosiaalilainsäädännön yhdenmukaistamisesta 20. joulukuuta 1985 annettu neuvoston asetus (ETY) N:o 3820/85(1)): pitkästä ajoajasta johtuva väsymys koskee niin toisen palveluksessa olevia kuin itsenäisinä ammatinharjoittajina toimivia kuljettajia.

Komissio on tietoinen direktiiviä koskevista, toisistaan voimakkaasti poikkeavista näkökannoista jäsenvaltioiden ja teollisuuden välillä ja vaikeudesta päästä kompromissiin asiassa. Lisäksi komissio haluaa tuoda esille, että komission alkuperäisen ehdotuksen(2) tarkoituksena oli soveltaa yhteisiä sääntöjä kaikkiin kuljettajiin. Komissio seuraa direktiivin täytäntöönpanon vaikutuksia alalla ennen kertomuksen antamista siitä, pitäisikö työaikaa koskevia säännöksiä soveltaa itsenäisinä ammatinharjoittajina toimiviin kuljettajiin, mutta ei halua vielä tässä vaiheessa ottaa kantaa asiaan.

(1) EYVL L 370, 31.12.1985.

(2) EYVL C 43, 17.2.1999.